Diari Oficial de la Generalitat Valenciana


Sumari del DOGV 6489, del 28-03-2011 (2011/3447)

ORDRE 12/2011, de 16 de març, de la Conselleria d'Indústria, Comerç i Innovació, sobre concessió d'ajudes en matèria de prevenció de riscos laborals i seguretat en mineria i pirotècnia; i de restauració, protecció i millora del medi ambient afectat per activitats mineres, per a l'exercici pressupostari 2011.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6489

Data del DOGV
:   28-03-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/3447


Data del document
:   16-03-2011

Organisme emissor
:   Conselleria d'Indústria, Comerç i Innovació

Tipus de document
:   Ordre

Descriptors 

:   * ajuda pública

ORDRE 12/2011, de 16 de març, de la Conselleria d'Indústria, Comerç i Innovació, sobre concessió d'ajudes en matèria de prevenció de riscos laborals i seguretat en mineria i pirotècnia; i de restauració, protecció i millora del medi ambient afectat per activitats mineres, per a l'exercici pressupostari 2011. [2011/3447]  
L'activitat minera i la de fabricació d'artificis pirotècnics conformen dos sectors en els quals, com a conseqüència de les condicions pròpies d'estes indústries, hi ha, a més dels riscos que poden trobar-se en altres sectors d'activitat, alguns de molt específics. Atés que en estos sectors poden produir-se situacions de risc laboral amb greus conseqüències per a les persones, es fa necessari unir esforços mitjançant la col·laboració de les parts implicades: administracions, empreses i treballadors, en el marc de les respectives competències i responsabilitats.  
  
La Llei 31/1995, de 8 de novembre, de Prevenció de Riscos Laborals, en l'article 5 establix que la política en matèria de prevenció tindrà per objecte la promoció de la millora de les condicions de treball, dirigida a elevar el nivell de protecció i de seguretat i salut dels treballadors en el treball. De la mateixa manera, les administracions públiques fomentaran aquelles activitats amb vista a la millora de les condicions de seguretat i salut en el treball i la reducció dels riscos laborals, el foment de noves formes de protecció i la promoció d'estructures eficaces de prevenció.  
La indicada Llei de Prevenció de Riscos, igualment establix en la disposició derogatòria única que no afecta la vigència de les disposicions especials sobre prevenció de riscos professionals en les explotacions mineres, contingudes en el capítol IV del Reial Decret 3255/1983, de 21 de desembre, pel qual s'aprova l'Estatut del Miner, i en les seues normes de desplegament, així com les del Reial Decret 2857/1978, de 25 d'agost, pel qual s'aprova el Reglament General per al Règim de la Mineria, i el Reial Decret 863/1985, de 2 d'abril, pel qual s'aprova el Reglament General de Normes Bàsiques de Seguretat Minera, i les seues disposicions complementàries. D'altra banda, en l'article 7 assenyala que, entre altres, les funcions relacionades amb la promoció de la prevenció continuaran sent desenvolupades, pel que fa a treballs en mines, pedreres i túnels que exigisquen l'aplicació de tècnica minera, els que impliquen fabricació, transport, emmagatzematge, manipulació i utilització d'explosius o l'ús d'energia nuclear, pels òrgans específics previstos en la normativa reguladora.  
  
La Llei 21/1992, de 16 de juliol, d'Indústria, té per objecte, entre altres, la prevenció i limitació dels riscos, així com la protecció contra accidents i sinistres capaços de produir danys o perjudicis a les persones, la flora, els béns o el medi ambient, derivats de l'activitat industrial o de la utilització, el funcionament i el manteniment de les instal·lacions o els equips.  
D'altra banda, les activitats mineres ocasionen sobre l'entorn una sèrie d'impactes ambientals. Estos impactes afecten part dels elements del medi natural en l'entorn del seu emplaçament, per la qual cosa la societat en els últims anys té una especial sensibilització davant d'esta situació. Per això, cal facilitar el desenvolupament de línies d'actuació relacionades amb la disminució de l'impacte mediambiental per al sector de les indústries extractives mineres i dels establiments de benefici de primeres matèries minerals.  
El Consell, conscient de la necessitat de conciliar el desenvolupament racional i en condicions de seguretat de l'activitat econòmica amb el dret social a gaudir d'un medi ambient adequat, així com de la realitat dels canvis produïts en la societat que afecten eixa activitat de manera substancial, considera oportú convocar ajudes que afavorisquen avanços efectius en matèria de prevenció de riscos laborals en els sectors miner i pirotècnic, així com facilitar les actuacions que ajuden a minimitzar l'impacte de les activitats mineres sobre el medi ambient i a millorar l'ordenació mineroambiental i territorial, afavorint el desenvolupament sostenible de les activitats mineres.  
  
La Comunitat Valenciana, d'acord amb el que es preveu en l'Estatut d'Autonomia, té atribuïdes competències en matèria de règim miner i industrial. En l'exercici d'estes competències procedix a establir un règim d'ajudes que tendisca a aconseguir la promoció de la prevenció de riscos laborals i de la seguretat en les empreses dels sectors miner i pirotècnic, així com la restauració, protecció i millora del medi ambient afectat per activitats mineres a la Comunitat Valenciana.  
  
S'assenyala, en virtut del que s'ha establit en l'article 7.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que les ajudes que es concedisquen d'acord amb el que s'ha previst en la present ordre es concediran en el marc del Reglament (CE) número 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L 379/5, de 28 de desembre de 2006). Per tant, la present convocatòria no necessita ser notificada a la Comissió Europea. L'esmentat reglament establix en l'article 1.1.f) que no és aplicable a les ajudes a empreses actives en el sector del carbó, per la qual cosa hi queden excloses com a beneficiàries del règim d'ajudes que s'establix en la present ordre.  
Per això i en virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 47 de la Llei d'Hisenda Pública de la Generalitat,   
  
ORDENE  
  
Article 1. Objecte i àmbit  
1. L'objecte de la present ordre és establir el règim de concessió d'ajudes d'acord amb les consignacions pressupostàries que a l'efecte establix la Llei 17/2010, de 30 de desembre, de Pressupostos de la Generalitat per a l'exercici 2011, per al desenvolupament a la Comunitat Valenciana de les accions que s'indiquen en l'article 3 en les següents matèries i activitats:  
1.1. Prevenció de riscos laborals, la seguretat i la gestió de la qualitat en les activitats minera i pirotècnica.  
1.2. Restauració, protecció i millora del medi ambient afectat per activitats i estructures mineres.  
2. El règim d'ajudes serà aplicable tal com es determina en els articles següents.  
  
Article 2. Finançament  
Estes ajudes es financen a càrrec del programa pressupostari 722.20, Política Industrial, línia T3049000, per un import global màxim de 45.508,40 euros.   
  
Article 3. Accions susceptibles de suport  
1. Les ajudes podran anar destinades a les actuacions següents:  
1.1. Prevenció de riscos laborals, la seguretat i la gestió de la qualitat en les activitats minera i pirotècnica.  
a) Divulgació i informació:  
Accions divulgatives i informatives, inclosa la realització de jornades, congressos, fòrums de debat, taules, reunions o comités tècnics relacionats amb la prevenció de riscos laborals, la seguretat i la gestió de la qualitat, així com l'edició i divulgació dels documents, manuals, etc., en qualsevol suport físic (paper, CD, DVD, etc.), a fi d'incrementar-ne la seguretat i la qualitat, i reduir l'accidentalitat en les explotacions mineres, en els establiments de benefici i en els tallers de pirotècnia de la Comunitat Valenciana, incloent-hi entre altres les següents:  
  
- Jornades divulgatives sobre prevenció de riscos laborals, seguretat i gestió de la qualitat.  
- Informació general en matèria de prevenció de riscos laborals, seguretat i gestió de la qualitat.  
- Informació específica sobre processos, productes i, en particular, sobre maneig de maquinària.  
b) Foment d'iniciatives:  
Accions relacionades amb el diagnòstic de situacions, de sectors i d'activitats de risc i amb l'edició i divulgació (en qualsevol suport) d'estudis, projectes, plans o propostes d'acció, documents, guies tècniques i manuals de procediments o altres actuacions, l'objectiu fonamental de les quals es relacione amb la millora de la qualitat, la seguretat i la prevenció de riscos laborals en mineria o pirotècnia.  
c) Factors humans:  
- Accions o campanyes, inclosa l'edició i divulgació (en qualsevol suport) d'estes, dirigides a reduir la sinistralitat en les explotacions mineres, establiments de benefici i tallers de pirotècnia de la Comunitat.  
- Actuacions o estudis que basant-se en el comportament humà tracten de millorar les condicions de seguretat.  
1.2. Restauració, protecció i millora del medi ambient afectat per activitats i estructures mineres.  
a) Projectes dirigits a la millora de la gestió d'aspectes relacionats amb el medi ambient en el sector de les indústries extractives mineres i dels establiments de benefici de primeres matèries minerals, mitjançant el desenvolupament, l'elaboració i la validació de documentació (necessària per a la posterior certificació de sistemes de gestió mediambiental basats en models internacionals); així com accions informatives, jornades, congressos, fòrums de debat, taules, reunions o comités tècnics relacionats amb l'ordenació mineroambiental i territorial, el medi ambient i la restauració de terrenys afectats per activitats mineres i establiments de benefici i d'altres activitats que incidisquen favorablement en el desenvolupament sostenible de les activitats mineres; a més de l'elaboració, edició i divulgació (en qualsevol suport) d'estudis, diagnòstics de situació o de sectors, guies tècniques, manuals de procediments i altres documents encaminats a millorar la qualitat o la protecció del medi ambient en les esmentades empreses, a reduir l'impacte ambiental que estes produïxen pel desenvolupament de la seua activitat industrial i a afavorir l'ordenació mineroambiental i territorial i el desenvolupament sostenible de l'activitat minera.  
Entre estos s'inclouen:  
- Desenvolupament de sistemes i marques de certificació d'aspectes mediambientals específics, basats en models internacionals, adaptats als requeriments de les indústries extractives mineres i establiments de benefici de primeres matèries minerals.  
- Elaboració de guies o manuals orientats a la incorporació dels aspectes mediambientals en la gestió de les empreses del sector miner i a facilitar el coneixement i compliment de la normativa mediambiental.  
- Elaboració de plans d'optimització de l'explotació dels recursos miners orientats al millor aprofitament i a la reducció de l'impacte ambiental sobre el seu entorn.  
- Realització d'estudis orientats a la reducció de l'impacte ambiental d'explotacions mineres i establiments de benefici, runams o altres estructures mineres, atenent criteris de minimització i reutilització dels subproductes generats i a la restauració o rehabilitació dels espais afectats per estos.  
- Realització d'accions informatives (jornades, congressos, fòrums de debat, conferències, taules, reunions o comités tècnics) en matèria de medi ambient i restauració, recuperació o millora de terrenys afectats per activitats mineres i establiments de benefici de primeres matèries minerals o en matèria d'ordenació mineroambiental i territorial o de desenvolupament sostenible de les activitats mineres.  
- Accions relacionades amb el diagnòstic de situacions o de sectors i amb l'edició i divulgació (en qualsevol suport) d'estudis, projectes, plans o propostes d'acció, documents, guies i manuals tècnics o de procediments o altres actuacions, l'objectiu fonamental dels quals es relacione amb la millora del medi ambient afectat per activitats mineres, l'ordenació mineroambiental i territorial o el desenvolupament sostenible de les activitats mineres.   
b) Edició i divulgació (en qualsevol suport) d'accions orientades a disminuir l'impacte mediambiental de les indústries extractives mineres i dels establiments de benefici de primeres matèries minerals, i millorar l'aprofitament dels recursos mineres disponibles que incidisquen favorablement en el desenvolupament sostenible de les activitats mineres:   
  
- Metodologies i tecnologies per a l'optimització de les explotacions mineres que permeten un aprofitament màxim dels recursos amb el mínim impacte mediambiental.  
- Tecnologies que permeten l'aprofitament dels estèrils i altres residus miners generats durant l'extracció dels minerals o en les activitats de tractament i processament de les primeres matèries minerals.  
2. Les ajudes que s'establixen en la present ordre tindran la consideració de subvencions a fons perdut.  
3. Les subvencions concedides podran assolir una quantia respecte del cost total de les activitats a realitzar d'acord amb els criteris següents:  
a) Per a les empreses definides en l'apartat a) de l'article 4: la subvenció màxima possible serà de fins al 30 per cent del cost total subvencionable del projecte o acció, sense que en cap cas l'import màxim de la subvenció atorgada per actuació puga superar la quantitat de 6.000 euros.  
b) Per a les entitats indicades en l'apartat b) de l'article 4: la subvenció màxima possible podrà arribar fins al 100 per cent del cost total subvencionable del projecte o l'actuació sol·licitada, sense que en cap cas l'import màxim de la subvenció atorgada per actuació puga superar la quantitat de 15.000 euros.   
4. No seran subvencionables actuacions formatives.  
5. No serà subvencionable en cap tipus d'actuació:  
- L'IVA satisfet per l'adquisició de béns o servicis i en general qualsevol impost pagat pel beneficiari.  
- Les despeses financeres conseqüència del projecte o actuació.  
- Les despeses d'adquisició de béns mobles i equips informàtics, si és el cas.  
- Les despeses d'assistència, si és procedent.  
- Les despeses de personal propi i les ocasionades pels consums habituals utilitzats per al normal funcionament i desenvolupament de les funcions inherents als beneficiaris.  
6. Es podrà subcontractar l'activitat objecte de la subvenció fins al 100 per cent; en este cas caldrà ajustar-se al que es disposa en l'article 29 de la Llei 38/2003, de 17 de novembre, General de Subvencions.  
  
7. L'import de les presents ajudes no podrà fer que l'import total de les ajudes de minimis que reba l'empresa/entitat durant un període de tres exercicis fiscals siga superior al límit de 200.000 euros.  
8. Les ajudes regulades en la present ordre no s'acumularan a cap ajuda pública corresponent a les mateixes despeses subvencionables si l'esmentada acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
  
Article 4. Beneficiaris de les ajudes  
Podran ser beneficiaris de les ajudes:  
a) Les empreses que siguen titulars de drets miners o titulars d'establiments de benefici de primeres matèries minerals que desenvolupen activitats mineres d'aprofitament o de preparació, concentració o benefici, així com les empreses titulars de tallers de pirotècnia autoritzats, dins del territori de la Comunitat Valenciana. S'exclouen aquelles empreses actives del sector del carbó.  
b) Les associacions empresarials o professionals amb implantació en el sector miner o pirotècnic, així com els col·legis professionals i les fundacions relacionats amb algun dels dos sectors o amb les matèries de seguretat objecte de la present convocatòria, sempre que l'àmbit territorial de qualsevol dels beneficiaris indicats en este apartat es trobe a la Comunitat Valenciana i el seu domicili social estiga radicat en esta.   
  
  
Article 5. Presentació de sol·licituds i termini  
1. Les sol·licituds per a l'obtenció de les ajudes regulades en la present ordre hauran de dirigir-se a la Direcció General d'Indústria i Innovació i es presentaran en imprés normalitzat en el Registre General de la Conselleria d'Indústria, Comerç i Innovació o dels corresponents serveis territorials, o bé en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Així mateix, es podrà fer la presentació telemàtica de les sol·licituds i per a això s'accedirà al Catàleg de servicis públics interactius de la Generalitat accessibles a través de: i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant la Generalitat per a la realització de tràmits per via telemàtica. Si alguns dels documents a aportar juntament amb la sol·licitud no poden ser presentats de forma telemàtica, se'n farà el lliurament per registre d'entrada, com més prompte millor i dins del termini establit en l'apartat 5 d'este article.  
  
  
2. Les sol·licituds hauran d'anar acompanyades dels documents que a continuació s'especifiquen:  
a) Autorització expressa a la Conselleria d'Indústria, Comerç i Innovació perquè comprove les dades d'identitat del sol·licitant o, en cas que es tracte d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant això, si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la. Si el sol·licitant no hi presta el seu consentiment, haurà d'aportar fotocòpia del document nacional d'identitat.  
Quan es tracte d'una persona jurídica caldrà aportar, a més, documentació acreditativa i identificadora d'esta, consistent en fotocòpia de l'escriptura de constitució/estatuts actualitzada i acreditació de la inscripció en el Registre Mercantil o registre corresponent, així com de la targeta d'identificació fiscal. En el cas que esta haguera sigut aportada anteriorment i no haguera experimentat cap variació, serà suficient el certificat del secretari de l'entitat acreditatiu que no s'ha produït cap canvi en la documentació identificadora de l'entitat i de la vigència del nomenament del president o de qui tinga la representació en la data de presentació de la sol·licitud.   
  
b) Documentació que acredite el compliment dels requisits establits en l'article 4 de la present ordre.   
c) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social.  
La presentació de la sol·licitud per part del beneficiari de la subvenció comportarà l'autorització a la Conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant la Seguretat Social, en els termes previstos en els articles 18 i 19 del Reial Decret 887/2007, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. La Direcció General d'Indústria i Innovació es reserva el dret de requerir al sol·licitant si la informació obtinguda presenta alguna incidència.  
  
No obstant això, el sol·licitant hi podrà denegar expressament el consentiment; en este cas haurà d'aportar els certificats següents:   
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.  
- Certificat de la Tresoreria General de la Seguretat Social acreditatiu que el sol·licitant es troba al corrent en el compliment de les seues obligacions amb la Seguretat Social.  
- Certificat de les direccions territorials de la Conselleria d'Economia, Hisenda i Ocupació, acreditatiu que el sol·licitant no té deutes de naturalesa tributària amb la Generalitat.  
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb allò establit en l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.  
d) Dades de domiciliació bancària segons model facilitat a l'efecte (fitxa de manteniment de tercers, segons model publicat en l'Ordre de 31 d'agost de 2007 de la Conselleria d'Economia, Hisenda i Ocupació), llevat que s'hagen presentat amb anterioritat davant la Conselleria d'Indústria, Comerç i Innovació i no hagen experimentat variació, acompanyades del certificat de titularitat del compte bancari.  
e) Memòria descriptiva i pressupost detallat per partides o factures proforma en doble exemplar. A més s'inclouran, segons corresponga d'acord amb el tipus d'actuació per a la qual se sol·licita l'ajuda, els següents apartats: memòria tècnica, plans, així com els annexos precisos. S'especificaran, igualment, els objectius perseguits, la descripció del projecte i la seua repercussió en relació amb la prevenció de riscos laborals, la millora de la seguretat o la qualitat en mineria o pirotècnia o amb la restauració, protecció i millora del medi ambient, amb indicació del seu àmbit territorial i l'expressió de les fases i els terminis de realització i finalització, que necessàriament haurà de ser dins del l'exercici 2011.   
En tot cas, caldrà especificar la quantia global de la despesa i la quantia de l'ajuda sol·licitada. Així mateix, s'haurà d'indicar l'entitat subcontractada que, si és el cas, participarà en el desenvolupament del projecte o actuació.   
Així mateix, s'hauran d'incloure els documents que es consideren necessaris i convenients per a acreditar la concurrència dels criteris d'avaluació previstos en l'article 6.  
f) Declaració responsable de les ajudes de minimis concedides per qualsevol projecte al sol·licitant durant l'exercici fiscal actual i els dos anteriors, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebut cap, segons imprés normalitzat. Així mateix, caldrà declarar les ajudes rebudes per als mateixos costos subvencionables a fi de comprovar que no se superen els límits de l'article 2.5 del reglament de minimis abans esmentat.  
g) Declaració responsable que acredite que el sol·licitant no esta sotmés a les prohibicions per a obtenir la condició de persona beneficiària establides en l'article 13 de la LGS, no és deutor de la Generalitat per reintegrament de subvencions, complix els requisits exigits en la normativa reguladora, disposa de la documentació que així ho acredita i es compromet a mantenir-ne el compliment fins a la finalització del procediment   
h) Quan l'import de la despesa subvencionable supere la quantia de 12.000 euros en el supòsit de prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que la despesa s'haguera realitzat amb anterioritat a la publicació de la present ordre o que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha elegit quan no recaiga en la proposta econòmica més avantatjosa.  
i) En el cas que el sol·licitant siga una empresa, declaració responsable del compliment de la normativa sobre integració laboral de persones amb discapacitat o, si és el cas, d'estar-ne exempt.  
j) Declaració responsable del representant legal de l'empresa acreditativa que esta no es troba en els supòsits d'empreses en crisi, tal com estan definits en les directrius comunitàries sobre ajudes estatals de salvament i de reestructuració d'empreses en crisi (DOUE C 244, d'1 d'octubre de 2004).  
3. Els sol·licitants podran executar els projectes des de l'1 de gener de 2011, sense esperar que la concessió de l'ajuda es produïsca i sense que això prejutge la decisió que finalment s'hi adopte.  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.  
5. El termini de presentació de sol·licituds serà d'un mes a partir de l'endemà de la publicació de la present ordre en el Diari Oficial de la Comunitat Valenciana.  
  
Article 6. Criteris d'avaluació de les sol·licituds  
1. Per a la concessió de les ajudes es valoraran els criteris que a continuació s'indiquen, amb el pes relatiu que s'especifica per a cadascun:  
  
a) Que el pressupost de l'actuació per a la qual se sol·licita l'ajuda incloga una aportació econòmica de l'entitat sol·licitant que supere el 80% del cost del projecte en el cas d'empreses, o el 40% del cost del projecte en el supòsit d'entitats sense ànim de lucre (3 punts).  
b) Els projectes col·lectius davant les actuacions particulars (5 punts).  
c) El major impacte previsible de l'actuació sobre les empreses de la Comunitat Valenciana (5 punts).   
d) Les actuacions específiques davant les de caràcter general (3 punts).  
e) L'experiència i solvència tècnica de l'entitat subcontractada que realitza el projecte o actuació (5 punts).  
f) La incidència favorable i directa del projecte en l'ordenació mineroambiental i territorial o en la millora de la seguretat o el medi ambient (3 punts).  
g) Les accions i projectes desenvolupats per entitats alienes al beneficiari (3 punts).  
2. En el cas d'ajudes a empreses, si es hi haguera empat, s'atorgarà preferència per a la concessió de l'ajuda a aquells sol·licitants que acrediten ocupar, amb anterioritat a l'entrada en vigor de la present ordre, major percentatge de treballadors amb discapacitat en relació amb les seues plantilles respectives o es comprometen a contractar un percentatge major de treballadors amb discapacitat durant el desenvolupament de l'acció subvencionada. La preferència serà aplicable en la forma prevista en l'article 6 del Decret 279/2004, del Consell.   
  
Article 7. Estudi i avaluació de les sol·licituds  
1. La Direcció General d'Indústria i Innovació podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada. Igualment, podrà demanar al corresponent servei territorial d'Indústria i Innovació o a l'entitat externa que a este efecte designe, informe relatiu a l'actuació o projecte la subvenció del qual se sol·licita.  
2. Examinades les sol·licituds pel Servei d'Ordenació i Seguretat Minera, aquelles que complisquen i acrediten els requisits d'esta ordre seran avaluades per una Comissió Qualificadora, formada pel cap de l'Àrea d'Indústria i Innovació, el cap del servei territorial d'Indústria i Innovació de cada província de la Comunitat Valenciana i el cap del Servei d'Ordenació i Seguretat Minera, que actuarà com a secretari de la Comissió.   
La Comissió elaborarà les corresponents propostes de concessió i determinació de les seues quanties.  
3. L'avaluació s'efectuarà atenent els criteris definits en l'article 6.  
  
4. El règim jurídic de la Comissió és l'establit en el capítol II del títol II de la Llei 30/1992, de Règim Jurídic de les Administracions Públiques i del Procediment Administratiu Comú.  
  
Article 8. Resolució de la concessió d'ajudes  
1. Avaluades les sol·licituds, la Direcció General d'Indústria i Innovació, com a òrgan instructor, elevarà la proposta de la Comissió al conseller d'Indústria, Comerç i Innovació, que dictarà una resolució de concessió d'ajudes on es fixarà expressament la quantia i s'incorporà, si és el cas, les condicions i obligacions que afecten el desenvolupament del projecte. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
2. El termini màxim per a resoldre i notificar les sol·licituds que es formulen per a la concessió de les ajudes que s'establixen en la present orde serà de cinc mesos comptats des de la data de la finalització del termini de presentació de sol·licituds. Transcorregut este termini sense que s'hi haja dictat una resolució, s'entendrà desestimada la sol·licitud de concessió d'ajuda en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les notificacions es realitzaran utilitzant mitjans electrònics sempre que la sol·licitud de subvenció s'haja presentat telemàticament, o en el cas que l'interessat haja assenyalat l'esmentat mitjà com a preferent i no haja optat amb posterioritat per un mitjà diferent, tal com establixen els articles 27 i 28 de la Llei 11/2007, de 22 de juny, d'Accés Electrònic dels Ciutadans als Servicis Públics. Els avisos de les notificacions telemàtiques s'enviaran a l'adreça de correu electrònic indicada en la sol·licitud general de subvenció. Una vegada rebut l'avís, o sempre que l'interessat vulga, es podrà acudir a l'àrea personal de teletramitació que la Generalitat posa a la seua disposició a través del portal de tramitació telemàtica (), on podrà accedir a les notificacions efectuades, i se n'acusarà recepció de la lectura.  
  
4. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
5. Les resolucions a què es referixen els paràgrafs anteriors esgoten la via administrativa i contra estes podrà interposar-se recurs de reposició davant de l'òrgan que va dictar l'acte en el termini d'un mes a comptar des de l'endemà de la notificació de la resolució corresponent, o recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució corresponent.  
  
Article 9. Resolució d'incidències  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a l'esmentada concessió i en especial els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte o l'actuació i per al compliment de les condicions particulars de la concessió amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte o acció als efectes de liquidació de l'ajuda.  
  
2. El beneficiari haurà de comunicar en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.  
  
Article 10. Control de les accions  
1. La Direcció General d'Indústria i Innovació, pels seus mitjans o a través dels seus serveis territorials, realitzarà el control i seguiment dels projectes o les actuacions per mitjà de les inspeccions que estime necessàries, i qualsevol d'estos òrgans administratiu emetrà el certificat final de conformitat amb es objectius del projecte aprovat, que servirà de base per a la tramitació del corresponent expedient de liquidació de la subvenció concedida.  
2. El beneficiari estarà obligat a sotmetre's a les actuacions de control financer de la Intervenció General de la Generalitat en relació amb les subvencions o ajudes concedides.  
  
Article 11. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.  
  
2. Als efectes del que establix el punt anterior, els beneficiaris, en el termini d'un mes des de l'execució del projecte o de les fases previstes, i en tot cas fins al 31 d'octubre de 2011, llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:  
a) Memòria de les activitats realitzades, justificativa del compliment de les condicions i obligacions imposades en la concessió de la subvenció, amb indicació dels resultats obtinguts.  
b) Documentació acreditativa, si és el cas, del compliment de les obligacions i les condicions que s'hagueren establit en la resolució de la concessió de l'ajuda.  
c) Si és el cas, còpia de l'estudi o projecte realitzat.  
d) La justificació de la despesa realitzada revestirà la forma de compte justificatiu. S'efectuarà mitjançant:  
- Una relació detallada de les actuacions realitzades a què dóna suport esta subvenció, amb indicació de cada una de les despeses incorregudes (amb identificació del creditor i del document, l'import i la data d'emissió), on es manifeste expressament que s'ha complit l'objecte de la subvenció.  
- Acreditació de l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat, així com de la utilització de fons propis i ingressos que hagen finançat l'activitat subvencionada, amb indicació de l'import, la procedència i l'aplicació, tal com establix l'article 30.4 de la Llei 38/2003, de 17 de novembre, General de Subvencions. Amb esta finalitat el beneficiari presentarà una declaració responsable detallada.  
  
- Originals de les despeses realitzades: factures i la resta de documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tenir les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el reglament que regula les obligacions de facturació, i es modifica el Reglament de l'Impost sobre el Valor Afegit.  
e) En el cas que el beneficiari haja denegat expressament el seu consentiment perquè la Conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social.  
f) Declaració responsable que s'ha complit l'objecte de la subvenció d'acord amb allò que s'ha especificat en la memòria de l'actuació, amb les condicions recollides en la present ordre sobre concessió d'ajudes, així com amb les condicions imposades, si és el cas, en la resolució d'atorgament.  
3. A efectes de justificació es considerarà que la despesa subvencionada s'ha realitzat, encara que les factures no hagen sigut efectivament pagades amb anterioritat a la finalització del període de justificació.  
  
Article 12. Minoració i resolució de les ajudes  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades i la concessió d'altres ajudes públiques o privades, amb posterioritat a la presentació de la sol·licitud, si en conjunt excedixen dels límits establits podrà donar lloc a la minoració de la subvenció concedida.   
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la seua realització, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.   
  
  
  
DISPOSICIÓ ADDICIONAL ÚNICA  
  
1. En el supòsit que els documents exigits que s'han d'adjuntar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de la finalització del procediment al qual corresponguen.  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què es referix el document.  
  
  
DISPOSICIONS FINALS  
  
Primera  
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que s'ha disposat en la present ordre.  
  
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 16 de març de 2011  
  
El conseller d'Indústria, Comerç i Innovació  
i vicepresident primer del Consell,  
VICENTE RAMBLA MOMPLET